נבחרת ניו זילנד ברוגבי

היסטוריה

הרוגבי הגיע לניו זילנד מאנגליה ב-1870, והמשחק הראשון נערך באותה שנה בין שתי קבוצות של סטודנטים מנלסון. מועדון הרוגבי הראשון במדינה, קאנטרברי רוגבי פוטבול יוניון הוקם ב-1879, וב-1892 נוסדה התאחדות הרוגבי של ניו זילנד. ב-1893 הוקמה לראשונה נבחרת ניו זילנדית, והיא נסעה לאוסטרליה, שם קיימה עשרה משחקים מול קבוצות מקומיות, וניצחה בתשעה מהם. בשנה שלאחר מכן הגיעה לניו זילנד הקבוצה האוסטרלית ניו סאות' ויילס ואראטאס, ובמשחק הביתי הראשון של הנבחרת, הפסידה 8-6.
ב-15 באוגוסט 1903, ערכה נבחרת ניו זילנד את משחקה הרשמי הראשון מול נבחרת לאומית, נבחרת אוסטרליה. במשחק, שנערך בסידני לעיני 30 אלף צופים, ניצחה ניו זילנד 3-22. ב-1905 יצאה הנבחרת למשחקים באיים הבריטיים, אז גם דבק בה הכינוי "All Blacks". 
ב-1976 הייתה הנבחרת במרכזה של שערורייה בינלאומית, כאשר יצאה למשחק בדרום אפריקה מול הנבחרת המקומית. באותה העת, החרימו את דרום אפריקה גופים בינלאומיים רבים, ובהם הוועד האולימפי הבינלאומי, בשל משטר האפרטהייד. כמה מדינות אפריקאיות דרשו מהוועד האולימפי להשעות את ניו זילנד, ומשזה סירב, החליטו 28 מדינות, מרביתן מאפריקה, להחרים את אולימפיאדת מונטריאול (1976). ב-1985 אסר איגוד הרוגבי של ניו זילנד על הנבחרת לנסוע לדרום אפריקה, וב-1986, לאחר שקבוצת שחקנים ניו זילנדית נסעה לדרום אפריקה למשחק לא רשמי, החליט האיגוד להשעות את שחקני הנבחרת שהיו ביניהם משני משחקים.
ב-1987 אירחה ניו זילנד את אליפות העולם הראשונה ברוגבי, יחד עם אוסטרליה. במשחק הגמר שנערך באוקלנד, גברה על צרפת בתוצאה 9-29. באליפות העולם הבאה, שנערכה ב-1991 באיים הבריטיים ובצרפת, הייתה הנבחרת הניו זילנדית מבוגרת יחסית. היא העפילה לשלב חצי הגמר, בו הפסידה 16-6 לנבחרת אוסטרליה. באליפות העולם שנערכה ב-1995 בדרום אפריקה, העפילה לשלב הגמר, בו הפסידה לדרום אפריקה 15-12 לאחר הארכה. באליפות זו בלט שחקן הכנף של הנבחרת - ג'ונה לומו, שרשם שבעה טריים בחמישה משחקים.
באליפות העולם שנערכה ב-1999 בוויילס, סיימה ניו זילנד במקום הרביעי, לאחר שהפסידה בחצי הגמר לנבחרת צרפת 43-31, ובמשחק על המקום השלישי הפסידה לדרום אפריקה בתוצאה 22-18. התוצאה נחשבה לכישלון, והמאמן, ג'ון הארט, התפטר בעקבות האליפות. באליפות העולם שנערכה באוסטרליה ב-2003 סיימה במקום השלישי, לאחר שהפסידה בחצי הגמר למארחת 22-10, וגברה על נבחרת צרפת 13-40 במשחק על המקום השלישי. באליפות שנערכה בצרפת ב-2007 נחשבה ניו זילנד לאחת המועמדות המובילות לזכייה. בשלב הבתים, בו התמודדה מול נבחרות איטליה, סקוטלנד, פורטוגל ורומניה, ניצחה בכל המשחקים בהפרשים שנעו בין 40 ל-95 נקודות. עם זאת, נעצרה כבר בשלב רבע הגמר, לאחר הפסד למארחת, צרפת, בתוצאה 20-18. הייתה זו אליפות העולם היחידה בהיסטוריה בה לא הצליחה להעפיל לשלב חצי הגמר.
בשנת 2011 אירחה ניו זילנד את אליפות העולם. בשלב הבתים שיחקה מול נבחרות טונגה, יפן, צרפת וקנדה. היא ניצחה בכל במשחקים בהפרש שבין 20 נקודות (מול צרפת) ל-76 (מול יפן). בשלב רבע הגמר ניצחה את ארגנטינה 10-33, ובחצי הגמר גברה על אוסטרליה 6-20. במשחק הגמר שוב נפגשה עם צרפת, ולאחר שגברה עליה בתוצאה 7-8, הוכתרה בפעם השנייה בתולדותיה כאלופת העולם, ולראשונה מזה 24 שנים.
באליפות העולם שנערכה ב-2015 באנגליה שוב הגיעה ניו זילנד כמועמדת פייבוריטית לזכייה. היא ניצחה בכל משחקיה בשלב הבתים, בו התמודדה עם נבחרות ארגנטינה, גאורגיה, טונגה ונמיביה. בשלב רבע הגמר הביסה את סגניתה היוצאת, צרפת, בתוצאה 13-62. בחצי הגמר גברה על דרום אפריקה 18-20, ובמשחק הגמר ניצחה את אוסטרליה 17-34. בכך, הייתה ניו זילנד לנבחרת הראשונה בהיסטוריה שזוכה בפעם השלישית באליפות העולם, ולראשונה שמגנה על תוארה וזוכה בו פעמיים ברציפות.